## Educació publica el calendari d’admissió i matriculació d’Infantil, Primària, ESO i Batxillerat per al curs 2025-2026

*** La presentació de sol·licituds de la fase ordinària en Infantil i Primària serà del 6 al 14 de maig i en ESO i Batxillerat del 15 al 23 de maig
* Les sol·licituds han de presentar-se de manera telemàtica
* Una de les novetats és que es farà una fase extraordinària el mes de juliol i que la confirmació de plaça en el centre adscrit serà telemàtica**

La Conselleria d’Educació, Cultura, Universitats i Ocupació ha publicat en el [Diari Oficial de la Generalitat València](https://dogv.gva.es/datos/2025/03/14/pdf/2025_6182_va.pdf) d’este divendres el calendari d’admissió i matriculació per al curs 2025-2026 de les etapes d’Infantil, Primària, ESO, Batxillerat i en els centres d’Educació Especial.

La presentació de sol·licituds per a sol·licitar plaça durant la fase ordinària s’avança respecte a l’any passat, principalment en l’etapa d’Infantil i Primària, en la qual el procés es farà quasi un mes abans que en 2024. Així, en Infantil i Primària es realitzarà del 6 al 14 de maig. Després de la baremació de les sol·licituds, es publicaran les llistes provisionals el 4 de juny i les definitives el 18 de juny. D’esta manera, la matrícula telemàtica serà del 18 al 27 de juny i la presencial del 18 de juny al 2 de juliol.

Per la seua part, la presentació de sol·licituds per a l’alumnat de Secundària serà del 15 al 23 de maig. Les llistes provisionals es publicaran el 7 de juliol, després de la presentació de reclamacions es publicaran les llistes definitives el 16 de juliol. A continuació, del 16 al 21 de juliol es procedirà a la matrícula telemàtica i del 16 al 22 de juliol a la presencial.

Quant a l’admissió en Batxillerat, la presentació de sol·licituds serà del 15 al 23 de maig i la publicació de llistes provisionals el 14 de juliol. Posteriorment, el 22 de juliol es publicaran les llistes definitives per a fer la matrícula telemàtica del 22 al 25 de juliol i la presencial del 22 al 28 de juliol.

Per a sol·licitar plaça en un centre d’Educació Especial o unitats específiques en centres ordinaris, el termini serà del 6 al 14 de maig.

Les sol·licituds han de presentar-se exclusivament de manera telemàtica, excepte les excepcions referides a centres d’Educació Especial i les unitats específiques en centres ordinaris, a través de la web [adminova.gva.es](http://adminova.gva.es/), a on es facilita la informació estructurada segons cada etapa educativa.

**Fase extraordinària**

A més del districte únic, la circumstància específica i la resta dels criteris de baremació del curs passat, enguany s’incorpora com a novetat la realització telemàtica de la confirmació de plaça en el centre adscrit i de la fase extraordinària que es fa el mes de juliol.

L’objectiu de la fase extraordinària és que es puga atendre una part de la demanda de places que anteriorment quedava relegada en molts casos a principis de setembre. En esta fase pot participar l’alumnat que havent participat en la fase ordinària del procés d’admissió no haguera obtingut plaça escolar en cap dels centres sol·licitats i no dispose d’un lloc escolar en el seu municipi o zona d’escolarització establida.

Així mateix, poden participar en esta fase els alumnes que requerisquen obtindre un lloc escolar de manera sobrevinguda en la localitat i que no hagen pogut presentar la sol·licitud en el període de fase ordinària.

Quant al procediment de confirmació de plaça en els centres adscrits serà telemàtic i es farà entre el 20 i el 27 de març. Les famílies que han de fer la confirmació de plaça per a continuar estudis en el centre adscrit sense participar en el procediment d’admissió han rebut un correu electrònic amb la informació bàsica d’este procés i l’enllaç per a poder participar.

Fecha: 14/03/2025